CELEX: 52017PC0659
Language: mt
Date: 2017-11-10
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Latvja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 10.11.2017
            COM(2017) 659 final
            2017/0296(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika tal-Latvja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  1
                (minn issa ’l quddiem “id-Direttiva tal-VAT”), il-Kunsill, billi jaġixxi b’mod unanimu fuq proposta tal-Kummissjoni, jista’ jawtorizza kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva sabiex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
            
            
               B’ittra rreġistrata mal-Kummissjoni fit-3 ta’ Lulju 2017, il-Latvja talbet għal awtorizzazzjoni biex tkompli l-applikazzjoni tal-miżura li tidderoga mill-Artikolu 287 tad-Direttiva tal-VAT sabiex tippermetti l-eżenzjoni mill-VAT ta’ persuni taxxabbli li l-fatturat annwali tagħhom ma jaqbiżx livell limitu speċifiku. Wara valutazzjoni mill-ġdid tal-applikazzjoni tal-livell limitu preċedenti, il-Latvja qed titlob li jitnaqqas il-livell limitu tal-eżenzjoni minn EUR 50 000 għal EUR 40 000.
            
            
               Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra, b’ittri datati t-13 ta’ Settembru 2017, bit-talba li għamlet il-Latvja. B’ittra datata l-14 ta’ Settembru 2017, il-Kummissjoni nnotifikat lil-Latvja li kellha l-informazzjoni kollha meħtieġa sabiex tikkunsidra t-talba.
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Il-Kapitolu 1 tat-Titolu XII tad-Direttiva tal-VAT jagħti l-possibbiltà lill-Istati Membri biex japplikaw skemi speċjali għall-impriżi ż-żgħar, fosthom il-possibbiltà li jeżentaw lil persuni taxxabbli li jkollhom inqas minn ċertu fatturat annwali. Din l-eżenzjoni timplika li persuna taxxabbli ma għandhiex għalfejn iżżomm il-VAT fuq il-provvisti tagħha, u b’konsegwenza ta’ dan, ma tistax tnaqqas il-VAT minn fuq l-inputs.
            
            
               Skont l-Artikolu 287(10) tad-Direttiva tal-VAT, il-Latvja tista’ teżenta mill-VAT lil persuni taxxabbli li jkollhom fatturat annwali ta’ mhux iktar mill-ekwivalenti ta’ EUR 17 200 fil-munita nazzjonali bir-rata tal-konverżjoni fil-jum tal-adeżjoni tagħha. Bis-saħħa tad-Deċiżjoni ta’ Implimentazzjoni tal-Kunsill 2010/584/UE
                  2
               , il-Latvja ġiet awtorizzata biex tapplika livell limitu ogħla u għalhekk li teżenta mill-VAT lil persuni taxxabbli li l-fatturat annwali tagħhom ma jaqbiżx il-EUR 50 000. Din il-miżura ġiet estiża permezz tad-Deċiżjoni ta’ Implimentazzjoni tal-Kunsill 2014/796/UE
                  3
               , li tiskadi fil-31 ta’ Diċembru 2017. Il-Latvja qed titlob li tiġi estiża l-miżura sa mill-1 ta’ Jannar 2018 u, fl-istess waqt, li jitnaqqas il-livell limitu tal-eżenzjoni minn EUR 50 000 għal EUR 40 000. 
            
            
               Mill-informazzjoni pprovduta mil-Latvja, it-tnaqqis tal-livell limitu tal-VAT minn EUR 50 000 għal EUR 40 000 jirriżulta f’żieda ta’ madwar 650 persuna taxxabbli rreġistrata għall-VAT, prinċipalment fis-setturi li jipprovdu servizzi legali u ta’ kontabilità, l-operaturi tal-kummerċ bl-imnut, minbarra l-karozzi u l-muturi u l-kontribwenti involuti fil-produzzjoni tal-għelejjel u tal-annimali, fil-kaċċa u f’attivitajiet ta’ servizzi relatati.
            
            
               It-taxxa tal-input ta’ persuni li jħallsu l-VAT li l-fatturat annwali tagħhom ma kienx akbar minn EUR 40 000 fl-2015, kienet taqbeż b’mod ġenerali l-VAT li jitħallas fil-baġit nazzjonali, b’tali mod li l-kost għall-Istat marbut mal-ġbir tal-VAT minn dawn il-persuni jaqbeż l-ammont mistenni ta’ dħul li kellu jasal.
            
            
               Barra minn hekk, peress li l-livell limitu attwali tal-Latvja ta’ EUR 50 000 huwa pjuttost ogħla minn dak fil-pajjiżi referenzjarji kollha, b’mod partikolari meta mqabbel mal-pajjiżi ġirien (EUR 45 000 fil-Litwanja u EUR 40 000 fl-Estonja), il-livelli limiti tal-VAT ġew evalwati mill-ġdid. Il-qligħ mit-tnaqqis fil-kostijiet tal-amministrazzjoni tat-taxxa u tal-konformità ġew ivvalutati bir-reqqa biex ma jkunx hemm distorsjonijiet fil-kompetizzjoni li jirriżultaw mid-differenza fit-trattament bejn il-kontribwenti fuq iż-żewġ naħat tal-livell limitu tal-VAT. 
            
            
               Il-persuni taxxabbli li l-fatturat tagħhom ma jaqbiżx il-livell limitu xorta waħda jkollhom il-possibbiltà li jiġu rreġistrati għal skopijiet ta’ VAT.
            
            
               Meta jitqies li l-Latvja ġiet awtorizzata biex teżenta mill-VAT lil persuni taxxabbli li l-fatturat annwali tagħhom ma jaqbiżx livell limitu ta’ EUR 50 000 għal seba’ snin u li evalwat is-sitwazzjoni mill-ġdid, jidher li livell limitu iktar baxx huwa aċċettabbli. Għalhekk qed jiġi propost li l-Latvja titħalla tbaxxi l-livell limitu tal-eżenzjoni għall-SMEs minn EUR 50 000 għal EUR 40 000, sal-31 ta’ Diċembru 2020 jew sad-dħul fis-seħħ ta’ Direttiva dwar il-livelli limitu tal-fatturat annwali li taħthom il-persuni taxxabbli jistgħu jiġu eżentati mill-VAT, skont liema minn dawn jiġi l-ewwel.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               Stati Membri oħra ngħataw derogi simili. Il-Belġju
                  4
                ngħata livell limitu ta’ EUR 25 000, il-Lussemburgu
                  5
                ngħata livell limitu ta’ EUR 30 000, il-Polonja
                  6
                u l-Estonja
                  7
                ngħataw livell limitu ta’ EUR 40 000, il-Litwanja
                  8
                ngħatat livell limitu ta’ EUR 45 000, is-Slovenja
                  9
                ngħatat livell limitu ta’ EUR 50 000 u l-Italja
                  10
                ngħatat limitu ta’ EUR 65 000. 
            
            
               Jenħtieġ li d-derogi mid-Direttiva tal-VAT dejjem ikunu limitati fiż-żmien sabiex l-effetti tagħhom ikunu jistgħu jiġu vvalutati. Barra minn hekk, attwalment id-dispożizzjonijiet tal-Artikoli 281 sa 294 tad-Direttiva tal-VAT dwar skema speċjali għall-impriżi ż-żgħar huma soġġetti għal rieżami. Kif imħabbar fil-Pjan ta’ Azzjoni dwar il-VAT
                  11
               , u fil-Programm ta’ Ħidma tal-Kummissjoni tal-2017
                  12
               , huwa mistenni li l-proposta tal-Kummissjoni fil-forma ta’ pakkett komprensiv ta’ simplifikazzjoni tiġi ppreżentata sa tmiem l-2017.
            
            
               Għalhekk, qed jiġi propost li l-miżura tiġi estiża sal-31 ta’ Diċembru 2020 jew sad-dħul fis-seħħ ta’ Direttiva li temenda d-dispożizzjonijiet tad-Direttiva tal-VAT dwar skema speċjali għall-impriżi ż-żgħar. 
            
            
               •Konsistenza ma’ politiki oħra tal-Unjoni
            
            
               Il-miżura tikkonforma mal-objettivi tal-Unjoni għan-negozji ż-żgħar, kif stabbilit fil-Komunikazzjoni tal-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar għall-Ewropa”
                  13
               , li tistieden lill-Istati Membri biex iqisu l-karatteristiki speċjali tal-SMEs meta jfasslu l-leġiżlazzjoni u, għaldaqstant, biex jissimplifikaw l-ambjent regolatorju eżistenti.
            
         
         
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq, jiġifieri s-simplifikazzjoni għal għadd addizzjonali ta’ persuni taxxabbli żgħar u għall-amministrazzjoni tat-taxxa.
            
            
               •Għażla tal-istrument
            
            
               L-istrument propost: Deċiżjoni ta’ Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-iktar strument xieraq billi tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Din il-proposta hija bbażata fuq talba li saret mil-Latvja u tirrigwarda biss lil dan l-Istat Membru.
            
            
               •Ġbir u użu tal-għarfien espert
            
            
               Ma kienx hemm bżonn ta’ għarfien espert estern.
            
            
               •Valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill tawtorizza lil-Latvja biex tkompli teżenta mill-VAT lil persuni taxxabbli li l-fatturat annwali tagħhom ma jaqbiżx l-EUR 40 000. Il-persuni li l-fatturat taxxabbli tagħhom ma jaqbiżx il-livell limitu mhux se jkollhom jirreġistraw għal skopijiet ta’ VAT, u għaldaqstant il-piż amministrattiv fuqhom se jonqos bħala riżultat tal-miżura, peress li dawn mhux se jkollhom għalfejn iżommu rekords tal-VAT jew jippreżentaw dikjarazzjoni tal-VAT. 
               
            
            
               Skont il-Latvja, il-livell limitu ta’ EUR 40 000 mhux se jkollu l-ebda impatt sostanzjali fuq il-ġbir ta’ dħul mill-VAT. Għall-kuntrarju, analiżi tad-dikjarazzjonijiet tal-VAT ippreżentati minn operaturi ekonomiċi b’fatturat annwali ta’ bejn EUR 40 000 u EUR 50 000 turi li l-introduzzjoni ta’ livell limitu ta’ EUR 40 000 għar-reġistrazzjoni tal-VAT se żżid id-dħul totali mill-VAT b’EUR 5,9 miljun.
            
            
               4.IMPLIKAZZJONIJIET GĦALL-BAĠIT
            
         
         
            
               Il-proposta ma għandha l-ebda implikazzjoni għall-baġit tal-UE għaliex il-Latvja se twettaq kalkolu ta’ kumpens skont l-Artikolu 6 tar-Regolament tal-Kunsill (KEE, EURATOM) 1553/89.
            
            
               5.ELEMENTI OĦRA
            
            
               Il-proposta tinkludi klawżola ta’ estinzjoni.
            
            
               2017/0296 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika tal-Latvja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  14
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Skont l-Artikolu 287(10) tad-Direttiva 2006/112/KE, il-Latvja tista’ teżenta mit-taxxa fuq il-valur miżjud (VAT) lil persuni taxxabbli li jkollhom fatturat annwali li ma jaqbiżx l-ekwivalenti ta’ EUR 17 200 fil-munita nazzjonali bir-rata tal-kambju fil-jum tal-adeżjoni tagħha.
            
            
               (2)Bis-saħħa tad-Deċiżjoni ta’ Implimentazzjoni tal-Kunsill 2010/584/UE
                  15
               , il-Latvja ġiet awtorizzata, bħala miżura ta’ deroga, li teżenta lil persuni taxxabbli li l-fatturat annwali tagħhom ma jaqbiżx il-EUR 50 000 sal-31 ta’ Diċembru 2013. Din il-miżura ġiet estiża permezz tad-Deċiżjoni ta’ Implimentazzjoni tal-Kunsill 2014/796/UE
                  16
                u tiskadi fil-31 ta’ Diċembru 2017.
            
            
               (3)B’ittra rreġistrata mal-Kummissjoni fit-3 ta’ Lulju 2017, il-Latvja talbet għal awtorizzazzjoni għal miżura ta’ deroga mill-Artikolu 287(10) tad-Direttiva 2006/112/KE sabiex tkun tista’ tkompli tidderoga mill-Artikolu 287(10) tad-Direttiva 2006/112/KE u wkoll biex tnaqqas il-livell limitu tal-eżenzjoni għal EUR 40 000. Permezz ta’ dik il-miżura, dawk il-persuni taxxabbli jkunu eżentati minn ċerti obbligi jew mill-obbligi kollha fir-rigward tal-VAT, imsemmija fil-Kapitoli 2 sa 6 tat-Titolu XI tad-Direttiva 2006/112/KE.
            
            
               (4)Skont l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra, bit-talba li għamlet il-Latvja b’ittra datata t-13 ta’ Settembru 2017. B’ittra datata l-14 ta’ Settembru 2017, il-Kummissjoni nnotifikat lil-Latvja li kellha l-informazzjoni kollha meħtieġa biex tikkunsidra t-talba.
            
            
               (5)Minħabba li l-livell limitu mnaqqas għandu jirriżulta fi tnaqqis tal-obbligi tal-VAT u għalhekk fi tnaqqis tal-kostijiet amministrattivi għall-impriżi ż-żgħar, jenħtieġ li l-Latvja tiġi awtorizzata biex tapplika l-miżura għal perjodu limitat. Jenħtieġ li l-persuni taxxabbli xorta waħda jkunu jistgħu jagħżlu l-arranġamenti normali tal-VAT.
            
            
               (6)Peress li l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi ż-żgħar huma soġġetti għal rieżami, huwa possibbli li tidħol fis-seħħ Direttiva li temenda dawk id-dispożizzjonijiet tad-Direttiva 2006/112/KE qabel jiskadi l-perjodu ta’ validità tad-deroga.
            
            
               (7)Abbażi tal-informazzjoni pprovduta mil-Latvja, il-livell limitu mnaqqas se jkollu biss impatt negliġibbli fuq l-ammont ġenerali ta’ dħul mit-taxxa miġbur fl-istadju finali tal-konsum.
            
            
               (8)Id-deroga ma għandha l-ebda impatt fuq ir-riżorsi proprji tal-Unjoni li jakkumulaw mit-taxxa fuq il-valur miżjud minħabba li l-Latvja se twettaq kalkolu ta’ kumpens skont l-Artikolu 6 tar-Regolament tal-Kunsill (KEE EURATOM) 1553/89
                  17
               .
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-Artikolu 287(10) tad-Direttiva 2006/112/KE, ir-Repubblika tal-Latvja hija awtorizzata li teżenta mill-VAT lil persuni taxxabbli li l-fatturat annwali tagħhom ma jaqbiżx l-EUR 40 000.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tan-notifika tagħha.
            
            
               Din id-Deċiżjoni għandha tapplika mill-1 ta’ Jannar 2018 sal-31 ta’ Diċembru 2020, jew sad-dħul fis-seħħ ta’ Direttiva li temenda l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi ż-żgħar, skont liema data tiġi l-ewwel. 
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Latvja. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1.
               
               
                  
                     (2)
                  Id-Deċiżjoni ta’ Implimentazzjoni tal-Kunsill 2010/584/UE tas-27 ta’ Settembru 2010 li tawtorizza lir-Repubblika tal-Latvja sabiex tapplika miżura ta’ deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 256, 30.9.2010, p. 29).
               
               
                  
                     (3)
                  Id-Deċiżjoni ta’ Implimentazzjoni tal-Kunsill 2014/796/UE tas-7 ta’ Novembru 2014 li tawtorizza lir-Repubblika tal-Latvja sabiex tapplika miżura ta’ deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 330, 15.11.2014, p. 46). 
               
               
                  
                     (4)
                  Id-Deċiżjoni ta’ Implimentazzjoni tal-Kunsill (UE) 2015/2348 tal-10 ta’ Diċembru 2015 li temenda d-Deċiżjoni ta’ Implimentazzjoni 2013/53/UE li tawtorizza lir-Renju tal-Belġju biex jintroduċi miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 330, 16.12.2015, p. 51).
               
               
                  
                     (5)
                  Id-Deċiżjoni ta’ Implimentazzjoni tal-Kunsill (UE) 2017/319 tal-21 ta’ Frar 2017 li temenda d-Deċiżjoni ta’ Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 47, 24.2.2017, p. 7). 
               
               
                  
                     (6)
                  Id-Deċiżjoni ta’ Implimentazzjoni tal-Kunsill (UE) 2016/2090 tal-21 ta’ Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 324, 30.11.2016, p. 7).
               
               
                  
                     (7)
                  Id-Deċiżjoni ta’ Implimentazzjoni tal-Kunsill (UE) 2017/563 tal-21 ta’ Marzu 2017 li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 80, 25.3.2017, p. 33).
               
               
                  
                     (8)
                  Id-Deċiżjoni ta’ Implimentazzjoni tal-Kunsill 2014/795/UE tas-7 ta’ Novembru 2014 li temenda l-applikazzjoni tad-Deċiżjoni ta’ Implimentazzjoni 2011/335/UE li tawtorizza lir-Repubblika tal-Litwanja sabiex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 330, 15.11.2014, p. 44).
               
               
                  
                     (9)
                  Id-Deċiżjoni ta’ Implimentazzjoni tal-Kunsill (UE) 2015/2089 tal-10 ta’ Novembru 2015 li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 302, 19.11.2015, p. 107).
               
               
                  
                     (10)
                  Id-Deċiżjoni ta’ Implimentazzjoni tal-Kunsill (UE) 2016/1988 tat-8 ta’ Novembru 2016 li temenda d-Deċiżjoni ta’ Implimentazzjoni 2013/678/UE li tawtorizza lir-Repubblika Taljana sabiex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 306, 15.11.2016, p. 11).
               
               
                  
                     (11)
                  Il-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar pjan ta’ azzjoni dwar il-VAT, Lejn żona unika tal-VAT fl-UE – Iż-żmien biex niddeċiedu, Brussell, 7.4.2016, COM(2016)148 final.
               
               
                  
                     (12)
                  Il-Programm ta’ Ħidma tal-Kummissjoni tal-2017 – It-twettiq bil-fatti ta’ Ewropa li tipproteġi, li tagħti s-setgħa u li tiddefendi, Strasburgu, 25.10.2016, COM(2016)710 final.
               
               
                  
                     (13)
                  KUMM(2008)394 tal-25 ta’ Ġunju 2008.
               
               
                  
                     (14)
                  ĠU 347, 11.12.2006, p. 1.
               
               
                  
                     (15)
                  Id-Deċiżjoni ta’ Implimentazzjoni tal-Kunsill 2010/584/UE tas-27 ta’ Settembru 2010 li tawtorizza lir-Repubblika tal-Latvja biex tapplika miżura ta’ deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 256, 30.9.2010, p. 29).
               
               
                  
                     (16)
                  Id-Deċiżjoni ta’ Implimentazzjoni tal-Kunsill 2014/796/UE tas-7 ta’ Novembru 2014 li tawtorizza lir-Repubblika tal-Latvja sabiex tapplika miżura ta’ deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 330, 15.11.2014, p. 46).  
               
               
                  
                     (17)
                  Ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).